Document ID: 32004R2216

A BIZOTTSÁG 2216/2004/EK RENDELETE
(2004. december 21.)
a 2003/87/EK európai parlamenti és tanácsi irányelv és a 280/2004/EK európai parlamenti és tanácsi határozat szerinti kibocsátásforgalmi-jegyzékek egységesített és biztonságos rendszeréről
(EGT vonatkozású szöveg)
TARTALOMJEGYZÉK
I. fejezet
A rendelet tárgya és fogalommeghatározások
II. fejezet
Kibocsátásforgalmi-jegyzékek és ügyleti jegyzőkönyvek
III. fejezet
A kibocsátásforgalmi-jegyzékek tartalma
1. Szakasz
Adatszolgáltatás és bizalmas kezelés
2. Szakasz
Számlák
3. Szakasz
Részes FÉL számlák
4. Szakasz
Üzemeltetői számlák
5. Szakasz
Személyi számlák
6. Szakasz
Táblák
7. Szakasz
Kódok és azonosítók
IV. fejezet
Ellenőrzések és folyamatok
1. Szakasz
Számlák zárolása
2. Szakasz
Automatikus ellenőrzések és az adategyeztetési folyamat
3. Szakasz
Folyamatok végrehajtása és véglegesítése
V. fejezet
Ügyletek
1. Szakasz
Kibocsátási egységek kiosztása és kiadása A 2005-2007 közötti időszakra
2. Szakasz
Kibocsátási egységek kiosztása és kiadása A 2008-2012 közötti és az azt követő ötéves időszakokra
3. Szakasz
Átruházások és jogosultság
4. Szakasz
Hitelesített kibocsátások
5. Szakasz
Kibocsátási egységek leadása
6. Szakasz
Törlés és megszüntetés
7. Szakasz
Törlés és helyettesítés
8. Szakasz
Önkéntes törlés és megszüntetés
VI. fejezet
Biztonsági előírások, hitelesítési és hozzáférési jogosultságok
VII. fejezet
Az információk rendelkezésre állása és megbízhatósága
VIII. fejezet
Nyilvántartások és díjak
IX. fejezet
Záró rendelkezések
I. Melléklet
II. Melléklet
III. Melléklet
IV. Melléklet
V. Melléklet
VI. Melléklet
VI-1. táblázat:
Egységazonosító-kód
VI-2. táblázat:
Érvényes kezdeti egységtípus - Kiegészítő egységtípus
VI-3. táblázat:
Számlaazonosító-kód
VI-4. táblázat:
Engedélyazonosító-kód
VI-5. táblázat:
Számlabirtokos-azonosító kód
VI-6. táblázat:
Létesítményazonosító kód
VI-7. táblázat:
Korrelációazonosító kód
VII. Melléklet
VIII. Melléklet
VIII-1. táblázat:
Számlát vagy hitelesített kibocsátásokat érintő folyamatokra vonatkozó üzenetsorozat ábrázolása
VIII-2. táblázat:
Számlát vagy hitelesített kibocsátásokat érintő folyamatokra vonatkozó státusz-diagram
VIII-3. táblázat:
Számlákat és hitelesített kibocsátásokat érintő folyamatok összetevői és funkciói
VIII-4. táblázat:
A számla kezelése webszolgáltatás összetevő
VIII-5. táblázat:
Számla kezelése webszolgáltatás. SzámlaLétrehoz() funkció
VIII-6. táblázat:
Számla kezelése webszolgáltatás. SzámlaAktualizál() funkció
VIII-7. táblázat:
Számla kezelése webszolgáltatás. SzámlaLezár() funkció
VIII-8. táblázat:
Számla kezelése webszolgáltatás. Hitel.Kibocs.Aktualizál() funkció
VIII-9. táblázat:
Számla kezelése webszolgáltatás. Számla.Műv.Ell.Eredm.Fogadás() funkció
VIII-10. táblázat:
A számlakezelés összetevő
VIII-11. táblázat:
Számla kezelése. SzámlaLétrehozÉrvényesítés() funkció
VIII-12. táblázat:
Számla kezelése. SzámlaLétrehoz() funkció
VIII-13. táblázat:
Számlakezelés. SzámlaAktualizálÉrvényesítés() funkció
VIII-14. táblázat:
Számla kezelése. SzámlaAktualizál() funkció
VIII-15. táblázat:
Számla kezelése. SzámlaLezárÉrvényesítés() funkció
VIII-16. táblázat:
Számla kezelése. SzámlaLezár()
VIII-17. táblázat:
Számla kezelése. Hitel.Kibocs.Aktual. Érvényesítés()
VIII-18. táblázat:
Számla kezelése. Hitel.Kibocs.Aktualizál
VIII-19. táblázat:
Másodlagos ellenőrzések
IX. Melléklet
IX-1. táblázat:
Harmadlagos ellenőrzések
X. Melléklet
X-1. táblázat:
Másodlagos ellenőrzések
XI. Melléklet
XII. Melléklet
XII-1. táblázat:
Közösségi független ügyleti jegyzőkönyv válaszkódok
XIII. Melléklet
XIV. Melléklet
XV. Melléklet
XVI. Melléklet
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az üvegházhatást okozó gázok kibocsátási egységei Közösségen belüli kereskedelmi rendszerének létrehozásáról szóló, 2003. október 13-i 2003/87/EK európai parlamenti és tanácsi irányelvre, illetve a 96/61/EK tanácsi irányelvet (1) és különösen annak 19. cikke (3) bekezdését módosítva,
tekintettel az üvegházhatást okozó gázok Közösségen belüli kibocsátásának nyomon követését szolgáló rendszerről és a Kiotói Jegyzőkönyv végrehajtásáról szóló, 2004. február 11-i 280/2004/EK európai parlamenti és tanácsi határozatra (2) és különösen annak 6. cikke (1) bekezdése első albekezdésének második mondatára,
mivel:
(1)
Egy integrált közösségi kibocsátásiegység-forgalmi rendszerre van szükség, mely a Közösségnek és a tagállamainak a 280/2004/EK határozat 6. cikke alapján létrehozott kibocsátásiegység-forgalmi jegyzékeiből áll, amelyek magukban foglalják a 2003/87/EK irányelv 6. cikke alapján létrehozott kibocsátásforgalmi-jegyzékeket és az ugyanezen irányelv 19. cikke alapján létrehozott kibocsátásforgalmi-jegyzékeket és 20. cikke alapján létrehozott közösségi független ügyleti jegyzőkönyvet, annak biztosítására, hogy a kibocsátási egységek kiadásánál, átruházásánál és törlésénél ne legyenek szabálytalanságok, és hogy az ügyletek megfeleljenek az Egyesült Nemzetek Éghajlat-változási Keretegyezményéből (UNFCCC) és a Kiotói Jegyzőkönyvből fakadó kötelezettségeknek.
(2)
A környezeti információkhoz való nyilvános hozzáférésről szóló, 2003. január 28-i 2003/4/EK európai parlamenti és tanácsi irányelvvel (3) és az UNFCCC Részes Feleinek Konferenciája 19/CP.7 határozatával összhangban az egyes jelentéseket rendszeresen közzé kell tenni annak érdekében, hogy a nyilvánosság számára hozzáférhetők legyenek a kibocsátásforgalmi-jegyzékek integrált rendszerében lévő információk, melyekre egyes titoktartási követelmények vonatkoznak.
(3)
A személyek védelmére vonatkozó, a személyes adatok feldolgozásával és az ilyen adatok szabad mozgásával kapcsolatos közösségi jogszabályokat, különösen a személyes adatok feldolgozása vonatkozásában az egyének védelméről és az ilyen adatok szabad mozgásáról szóló 95/46/EK irányelvet (4), az elektronikus hírközlési ágazatban a személyes adatok feldolgozásáról és a magánélet védelméről szóló 2002/58/EK irányelvet (5) és a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad mozgásáról szóló 45/2001/EK rendeletet (6) be kell tartani, amennyiben ezek az e rendelet szerint nyilvántartott és feldolgozott információkra vonatkoznak.
(4)
Minden egyes kibocsátásiegység-forgalmi jegyzéknek tartalmaznia kell egy Részes Fél számlát, egy megszüntetési számlát, valamint az UNFCCC Részes Feleinek Konferenciája 19/CP.7 határozata szerinti törlési és helyettesítési számlákat minden egyes kötelezettségvállalási időszakra vonatkozóan, és a 2003/87/EK irányelv 19. cikke szerint létrehozott kibocsátásforgalmi-jegyzékeknek tartalmazniuk kell az ennek az irányelvnek a követelményeinek végrehajtásához szükséges, az üzemeltetőkre és egyéb személyekre vonatkozó birtokosi számlákat. Valamennyi ilyen számlát az egységesített eljárásokkal kell létrehozni a kibocsátásiegység-forgalmi jegyzékrendszer egységességének és a benne foglalt információk nyilvános hozzáférésének biztosítására.
(5)
A 280/2004/EK határozat 6. cikke a Közösség és tagállamai számára előírja a Kiotói Jegyzőkönyv szerinti - az UNFCCC Részes Feleinek Konferenciája 24/CP.8 határozata alapján kidolgozott - kibocsátásiegység-forgalmi jegyzékrendszerekre vonatkozó adatcsere-szabványok funkcionális és technikai specifikációinak alkalmazását a kibocsátásiegység-forgalmi jegyzékek és a közösségi független ügyleti jegyzőkönyv létrehozására és működtetésére. E specifikációk alkalmazása és kidolgozása az integrált közösségi kibocsátásiegység-forgalmi jegyzékrendszerrel kapcsolatosan lehetővé teszi a 2003/87/EK irányelv 19. cikke szerint létrehozott kibocsátásforgalmi-jegyzékek beillesztését a 280/2004/EK határozat 6. cikke alapján létrehozott kibocsátásiegység-forgalmi jegyzékekbe.
(6)
A közösségi független ügyleti jegyzőkönyv automatikus ellenőrzéseket fog végezni a közösségi kibocsátásiegység-forgalmi jegyzékrendszerben a kibocsátási egységeket, hitelesített kibocsátásokat, számlákat és kiotói egységeket, az UNFCCC független ügyleti jegyzőkönyv pedig automatikus ellenőrzéseket fog végezni a kiotói egységekre vonatkozó folyamatokat illetően annak biztosítására, hogy ne legyenek szabálytalanságok. Azokat a folyamatokat, amelyek megbuknak ezeken az ellenőrzéseken, le fogják állítani annak biztosítása érdekében, hogy a közösségi kibocsátásiegység-forgalmi jegyzékrendszerben zajló ügyletek megfeleljenek 2003/87/EK irányelv követelményeinek, valamint UNFCCC és a Kiotói Jegyzőkönyv alapján kidolgozott követelményeknek.
(7)
A kibocsátásiegység-forgalmi jegyzékrendszerben zajló összes ügyletet az egységesített eljárásoknak megfelelően és - ahol szükséges - összehangolt időrendben kell végrehajtani, hogy biztosítani lehessen megfelelésüket a 2003/87/EK irányelv követelményeinek, valamint UNFCCC és a Kiotói Jegyzőkönyv alapján kidolgozott követelményeknek, továbbá e rendszer integritásának védelmére.
(8)
A hitelesítési és hozzáférési jogosultsági követelményeket illetően meg kell állapítani azokat a minimális biztonsági előírásokat és összehangolt követelményeket, amelyek az integrált közösségi kibocsátásiegység-forgalmi jegyzékrendszerben lévő adatok biztonságának védelmét szolgálják.
(9)
A központi tisztviselőnek és minden egyes jegyzékkezelőnek biztosítania kell az integrált közösségi kibocsátásiegység-forgalmi jegyzékrendszer működési zavarainak minimumra korlátozását az összes szükséges lépés megtételével ahhoz, hogy biztosítva legyen a kibocsátásiegység-forgalmi jegyzékek és a közösségi független ügyleti jegyzőkönyv rendelkezésre állása azzal, hogy nagy teljesítményű rendszereket és eljárásokat biztosítanak az összes információ megőrzésére.
(10)
A közösségi kibocsátásiegység-forgalmi jegyzékrendszerben a folyamatokra, üzemeltetőkre és személyekre vonatkozó összes nyilvántartást a Kiotói Jegyzőkönyv szerinti - az UNFCCC Részes Feleinek Konferenciája 24/CP.8 határozata alapján kidolgozott - kibocsátásiegység-forgalmi jegyzékrendszerekre vonatkozó adatcsere-szabványok funkcionális és technikai specifikációiban meghatározott adatnaplózási előírásoknak megfelelően kell tárolni.
(11)
Az átlátható díjrendszer és birtokosok közösségi kibocsátásiegység-forgalmi jegyzékrendszerben zajló egyedi ügyletek miatti díjjal-terhelésének tilalma elő fogja segíteni e rendszer integritásának biztosítását.
(12)
Ennek a rendeletnek az intézkedései összhangban vannak a 2003/87/EK irányelv 23. cikke (1) bekezdésében és a 280/2004/EK határozat 9. cikke (2) bekezdésében említett bizottság véleményével.
ELFOGADTA EZT A RENDELETET:
I. FEJEZET
A RENDELET TÁRGYA ÉS FOGALOMMEGHATÁROZÁSOK
1. cikk
Tárgy
Ez a rendelet általános rendelkezéseket, funkcionális és technikai specifikációkat, valamint karbantartási követelményeket állapít meg a közös adatelemeket egységesített adatbázisok formájában tartalmazó kibocsátásiegység-forgalmi jegyzékekből álló egységesített és biztonságos jegyzékrendszerrel és a közösségi független ügyleti jegyzőkönyvvel kapcsolatosan. Ezenkívül gondoskodik a közösségi független ügyleti jegyzőkönyv és az UNFCCC független ügyleti jegyzőkönyv közötti hatékony kommunikációs rendszerről.
2. cikk
Fogalommeghatározások
E rendelet alkalmazásában a 2003/87/EK irányelv 3. cikkében megállapított fogalommeghatározások érvényesek. Ugyancsak érvényesek a következő fogalommeghatározások:
a)
„2005-2007 közötti időszak” a 2005. január 1-jétől 2007. december 31-ig tartó, a 2003/87/EK irányelv 11. cikke (1) bekezdésében említett időszakot jelenti;
b)
„2008-2012 közötti időszak és az utána következő ötéves időszakok” a 2008. január 1-jétől 2012. december 31-ig tartó és a rákövetkező ötéves időszakokat jelenti, a 2003/87/EK irányelv 11. cikke (1) bekezdésében említettek szerint;
c)
„számlabirtokos” a kibocsátásiegység-forgalmi jegyzékrendszerben számlával rendelkező személyt jelent;
d)
„kibocsátható mennyiség” az üvegházhatású gázok a 280/2004/EK határozat 7. cikke alapján meghatározott kibocsátási szintjeinek megfelelően széndioxid-egyenérték tonnában kiszámított mennyiségét jelenti;
e)
„kibocsátható mennyiségi egység„ (KME) a 280/2004/EK határozat 7. cikkének (3) bekezdése alapján kiadott egységet jelenti;
f)
„felhatalmazott képviselő” azt a természetes személyt jelenti, aki a 23. cikk alapján jogosultságot kapott a központi tisztviselő, valamely jegyzékkezelő, számlabirtokos vagy hitelesítő képviseletére;
g)
„TFM-jegyzék” azt a tiszta fejlesztési mechanizmus jegyzéket jelenti, melyet a Kiotói Jegyzőkönyv 12. cikke valamint az UNFCCC vagy a Kiotói Jegyzőkönyv alapján elfogadott határozatok szerinti tiszta fejlesztési mechanizmus igazgatóság hozott létre, működtet és tart karban;
h)
„központi tisztviselő” a Bizottság által a 2003/87/EK irányelv 20. cikke alapján a közösségi független ügyleti jegyzőkönyv vezetésére és karbantartására kijelölt személyt jelenti;
i)
„közösségi független ügyleti jegyzőkönyv” a 2003/87/EK irányelv 20. cikke (1) bekezdésében előírt és az 5. cikknek megfelelően létrehozott, működtetett és karbantartott, a kibocsátási egységek kiadásának, leadásának és törlésének nyilvántartására szolgáló független ügyleti jegyzőkönyvet jelenti;
j)
„illetékes hatóság” a tagállamok által a 2003/87/EK irányelv 18. cikke alapján kijelölt hatóságot vagy hatóságokat jelenti;
k)
„eltérés” a közösségi független ügyleti jegyzőkönyv vagy az UNFCCC független ügyleti jegyzőkönyv által észlelt olyan rendellenességet jelent, amely miatt a javasolt folyamat nem felel meg a 2003/87/EK irányelvben előírt és e rendeletben részletezett követelményeknek, valamint az UNFCCC vagy a Kiotói Jegyzőkönyv szerinti követelményeknek;
l)
„vis maior kibocsátási egység” a 2003/87/EK irányelv 29. cikke alapján kiadott vis maior kibocsátási egységet jelenti;
m)
„ellentmondás” a közösségi független ügyleti jegyzőkönyv vagy az UNFCCC független ügyleti jegyzőkönyv által észlelt olyan rendellenességet jelent, amelynél a kibocsátási egységekre, számlákra vagy kiotói egységekre vonatkozóan valamely jegyzék által az időszakos egyeztetési folyamat során szolgáltatott adat eltér valamelyik független ügyleti jegyzőkönyvben található adattól;
n)
„kiotói egység” alatt KME, ETE, KCsE vagy IKCs értendő;
o)
„folyamat” alatt a 32. cikkben említett folyamatok valamelyike értendő;
p)
„kibocsátásiegység-forgalmi jegyzék” a 2003/87/EK irányelv 19. cikke alapján létrehozott kibocsátásiegység-forgalmi jegyzéket magában foglaló, a 280/2004/EK határozat 6. cikke alapján létrehozott, működtetett és karbantartott kibocsátásiegység-forgalmi jegyzéket jelent;
q)
„jegyzékkezelő” azt a tagállam vagy a Bizottság által kijelölt illetékes hatóságot, személyt vagy személyeket jelenti, aki(k) a kibocsátásiegység-forgalmi jegyzék működtetését és karbantartását végzi(k) a 2003/87/EK irányelv, a 280/2004/EK határozat és e rendelet követelményeivel összhangban;
r)
„eltávolítási egység” (ETE) a Kiotói Jegyzőkönyv 3. cikke alapján kiadott egységet jelent;
s)
„ideiglenes IKCs” (iIKCs) egy olyan TFM szerinti erdősítésre vagy újraerdősítésre kiadott IKCs, amely - az UNFCCC vagy a Kiotói Jegyzőkönyv alapján elfogadott határozatoktól függően - a kiadása után következő kötelezettségvállalási időszak végén jár le;
t)
„hosszú távú IKCs” (htIKCS) egy olyan TFM szerinti erdősítésre és újraerdősítésre kiadott IKCs, amely - az UNFCCC vagy a Kiotói Jegyzőkönyv alapján elfogadott határozatoktól függően - azon TFM szerinti erdősítési vagy újraerdősítési projekt hitelezési időszakának a végén jár le, amelyre kiadták;
u)
„harmadik országbeli jegyzék” a Kiotói Jegyzőkönyv B. mellékletében szereplő olyan ország által létrehozott, működtetett és karbantartott jegyzék, amely nem tagállam;
v)
„ügylet” alatt a kibocsátási egységek kiadása, átruházása, megszerzése, leadása, törlése és helyettesítése, valamint KCsE-k, IKCs-k, KME-k és ETE-k kiadása, átruházása, megszerzése, törlése és megszüntetése, továbbá KCsE-k, IKCs-k és KME-k átvitele értendő;
w)
„UNFCCC független ügyleti jegyzőkönyv” az Egyesült Nemzetek Éghajlatváltozási Keretegyezményének titkársága által létrehozott, működtetett és karbantartott független ügyleti jegyzőkönyvet jelenti;
x)
„hitelesítő” egy olyan szakértő, független, akkreditált hitelesítő szervet jelent, akinek feladata a hitelesítési eljárás végrehajtása és arról jelentés készítése, a tagállam által a 2003/87/EK irányelv V. melléklete alapján megállapított követelményeknek megfelelően;
y)
„év” a nyugat-európai idő alapján vett naptári évet jelenti.
II. FEJEZET
KIBOCSÁTÁSIEGYSÉG-FORGALMI JEGYZÉKEK ÉS ÜGYLETI JEGYZŐKÖNYVEK
3. cikk
Kibocsátásiegység-forgalmi jegyzékek
(1) Az ezen rendelet hatálybalépését követő napra minden egyes tagállam és a Bizottság létrehoz egy-egy kibocsátásiegység-forgalmi jegyzéket egy egységesített elektronikus adatbázis formájában.
(2) Mindegyik kibocsátásiegység-forgalmi jegyzéknek tartalmaznia kell az I. mellékletben megadott hardvert és szoftvert, elérhetőnek kell lennie interneten keresztül, és meg kell felelnie az e rendelet szerinti funkcionális és technikai specifikációknak.
(3) Mindegyik kibocsátásiegység-forgalmi jegyzéknek az ezen rendelet hatálybalépését követő napra képesnek kell lennie a VIII. mellékletben szereplő hitelesített kibocsátásokkal és számlákkal kapcsolatos folyamatok, a X. mellékletben szereplő egyeztetési folyamatok és a XI. mellékletben szereplő összes adminisztrációs folyamat helyes végrehajtására.
Mindegyik kibocsátásiegység-forgalmi jegyzéknek az ezen rendelet hatálybalépését követő napra képesnek kell lennie a XI. mellékletben szereplő kibocsátási egységekkel és kiotói egységekkel kapcsolatos összes folyamat helyes végrehajtására a 04-00, 06-00, 07-00 és 08-00 típusú folyamatok kivételével.
Mindegyik kibocsátásiegység-forgalmi jegyzéknek 2005. március 31-re képesnek kell lennie a IX. mellékletben megállapított kibocsátási egységekkel és kiotói egységekkel kapcsolatos 04-00, 06-00, 07-00 és 08-00 típusú folyamatok helyes végrehajtására.
4. cikk
Összevont kibocsátásiegység-forgalmi jegyzékek
Bármelyik tagállam létrehozhatja, működtetheti és karbantarthatja kibocsátásiegység-forgalmi jegyzékét egy vagy több tagállammal vagy a Bizottsággal együttesen, összevont módon, feltéve hogy saját kibocsátásiegység-forgalmi jegyzéke megkülönböztethető marad.
5. cikk
A közösségi független ügyleti jegyzőkönyv
(1) A közösségi független ügyleti jegyzőkönyvet egységesített elektronikus adatbázis formájában a Bizottságnak kell létrehoznia az ezen rendelet hatályba lépését követő napra.
(2) A közösségi független ügyleti jegyzőkönyvnek tartalmaznia kell az I. mellékletben megadott hardvert és szoftvert, elérhetőnek kell lenni interneten keresztül, és meg kell felelni az e rendelet szerinti funkcionális és technikai specifikációknak.
(3) A 2003/87/EK irányelv 20. cikke alapján kijelölt központi tisztviselő működteti és tartja karban a közösségi független ügyleti jegyzőkönyvet e rendelet rendelkezéseivel összhangban.
(4) A központi tisztviselő biztosítja a XI. mellékletben szereplő adminisztratív folyamatokat az adatok közösségi kibocsátásiegység-forgalmi jegyzékrendszeren belüli épségének elősegítése érdekében.
(5) A központi tisztviselő csak akkor végez kibocsátási egységekkel, hitelesített kibocsátásokkal, számlákkal vagy kiotói egységekkel kapcsolatos folyamatokat, ha ez központi tisztviselői feladatának ellátásához szükséges.
(6) A közösségi független ügyleti jegyzőkönyvnek ezen rendelet hatálybalépését követő napra képesnek kell lennie a VIII. mellékletben és a IX. mellékletben szereplő kibocsátási egységekkel, hitelesített kibocsátásokkal, számlákkal vagy kiotói egységekkel kapcsolatos összes folyamatok helyes végrehajtására.
A közösségi független ügyleti jegyzőkönyvnek az ezen rendelet hatálybalépését követő napra képesnek kell lennie a X. mellékletben szereplő egyeztetési folyamatok és a XI. mellékletben szereplő adminisztratív folyamatok helyes végrehajtására.
6. cikk
A kibocsátásiegység-forgalmi jegyzékek és a közösségi független ügyleti jegyzőkönyv közötti kommunikációs kapcsolat
(1) Az egyes kibocsátásiegység-forgalmi jegyzékek és a közösségi független ügyleti jegyzőkönyv közötti kommunikációs kapcsolatot 2004. december 31-ére létre kell hozni.
A központi tisztviselő aktiválja a kommunikációs kapcsolatot a XIII. mellékletben szereplő tesztelési eljárások és a XIV. mellékletben szereplő inicializálási eljárások sikeres befejeződését követően és értesíti erről az érintett jegyzék-kezelőt.
(2) 2005. január 1-jétől mindaddig, amíg a 7. cikkben említett kommunikációs kapcsolat létre nem jött, a kibocsátási egységekkel, hitelesített kibocsátásokkal és számlákkal kapcsolatos összes folyamatot a közösségi független ügyleti jegyzőkönyvön keresztül történő adatcserével kell lebonyolítani.
(3) A Bizottság arra utasíthatja a központi tisztviselőt, hogy ideiglenesen függessze fel a valamely kibocsátásiegység-forgalmi jegyzék által kezdeményezett, VIII. és IX. melléklet szerinti folyamatot, amennyiben a folyamat végrehajtása nem a 32-37. cikkel összhangban történik.
A Bizottság arra utasíthatja a központi tisztviselőt, hogy ideiglenesen függessze fel a kommunikációs kapcsolatot egy adott kibocsátásiegység-forgalmi jegyzék és a közösségi független ügyleti jegyzőkönyv között, vagy hogy függesszen fel egyes VIII. és IX. melléklet szerinti folyamatokat, vagy az összest, amennyiben az adott kibocsátásiegység-forgalmi jegyzék működtetése és karbantartása nem felel meg e rendelet rendelkezéseinek.
7. cikk
A független ügyleti jegyzőkönyvek közötti kommunikációs kapcsolat
A közösségi független ügyleti jegyzőkönyv és az UNFCCC független ügyleti jegyzőkönyv közötti kommunikációs kapcsolatot közvetlenül az UNFCCC független ügyleti jegyzőkönyv létrejötte után létre kell hozni.
Miután létrejött ez a kapcsolat, a kibocsátási egységekkel, hitelesített kibocsátásokkal, számlákkal és kiotói egységekkel kapcsolatos összes folyamatot az UNFCCC független ügyleti jegyzőkönyvön keresztüli adatcserével kell a közösségi független ügyleti jegyzőkönyv felé végezni.
8. cikk
Jegyzékkezelők
(1) Mindegyik tagállam és a Bizottság kijelöl egy-egy jegyzék-kezelőt a kibocsátásiegység-forgalmi jegyzék e rendelet rendelkezései szerinti működtetésére és karbantartására.
A tagállamok és a Bizottság biztosítják, hogy ne álljon fenn összeférhetetlenség a jegyzék-kezelő és a számlabirtokosok illetve a jegyzék-kezelő és a központi tisztviselő között.
(2) Minden egyes tagállam közli 2004. szeptember 1-jéig a Bizottsággal kibocsátásiegység-forgalmi jegyzéke kezelőjének személyazonossági és kapcsolattartási adatait a XIV. mellékletben szereplő inicializálási eljárásokkal összhangban.
(3) Kibocsátásiegység-forgalmi jegyzékeik működtetésével és karbantartásával kapcsolatosan a Bizottság és a tagállamok megtartják végső felelősségüket és hatáskörüket.
(4) A Bizottság összehangolja e rendelet előírásainak végrehajtását az egyes tagállamok kibocsátásiegység-forgalmi jegyzék kezelőivel és a központi tisztviselővel.
III. FEJEZET
A KIBOCSÁTÁSIEGYSÉG-FORGALMI JEGYZÉKEK TARTALMA
1. SZAKASZ
Jelentés és bizalmas kezelés
9. cikk
Adatszolgáltatás
(1) Minden egyes jegyzék-kezelő jegyzékének weboldalán keresztül átlátható és szervezett módon hozzáférhetővé teszi a XVI. mellékletben felsorolt adatokat a XVI. mellékletben megadott gyakorisággal és az ott megadott jelentés-fogadók számára. A jegyzék-kezelők a kibocsátásiegység-forgalmi jegyzékben lévő további adatokat nem adhatják ki.
(2) A központi tisztviselő a közösségi független ügyleti jegyzőkönyv weboldalán keresztül átlátható és szervezett módon hozzáférhetővé teszi a XVI. mellékletben felsorolt adatokat a XVI. mellékletben megadott gyakorisággal és az ott megadott jelentés-fogadók számára. A központi tisztviselő közösségi független ügyleti jegyzőkönyvben lévő további adatokat nem adhatja ki.
(3) Mindegyik weboldalon lehetővé kell tenni a XVI. mellékletben felsorolt jelentés-fogadók számára a keresők segítségével történő keresést.
(4) Az egyes jegyzék-kezelők felelősek a jegyzékükből származó és a közösségi független ügyleti jegyzőkönyv weboldalán keresztül rendelkezésre bocsátott adatokért.
(5) Sem a közösségi független ügyleti jegyzőkönyv, sem a kibocsátásiegység-forgalmi jegyzékek nem követelhetnek a kibocsátási egységekre vagy kiotói egységekre vonatkozó árinformációkat a számlabirtokosoktól.
10. cikk
Bizalmas kezelés
(1) A kibocsátásiegység-forgalmi jegyzékekben és közösségi független ügyleti jegyzőkönyvben lévő összes adat, beleértve az összes számla- és ügylet-állományt, bizalmasan kezelendő minden olyan felhasználás szempontjából, mely kívül esik az e rendelet, a 2003/87/EK irányelv vagy a nemzeti jogszabályok előírásainak végrehajtásán.
(2) A kibocsátásiegység-forgalmi jegyzékekben lévő adatokat tilos az adott számlabirtokos előzetes hozzájárulása nélkül felhasználni, kivéve a kibocsátásiegység-forgalmi jegyzékek e rendelet rendelkezéseinek megfelelő működtetésére és karbantartására.
(3) Az egyes illetékes hatóságok és jegyzék-kezelők a kibocsátási egységekkel, hitelesített kibocsátásokkal, számlákkal vagy kiotói egységekkel kapcsolatosan csak olyan folyamatokat hajthatnak végre, amelyek illetékes hatósági vagy jegyzék-kezelői funkciójuk ellátásához szükségesek.
2. SZAKASZ
Számlák
11. cikk
Számlák
(1) 2005. január 1-jétől kezdődően minden egyes kibocsátásiegység-forgalmi jegyzéknek tartalmaznia kell legalább egy, a 12. cikknek megfelelően létrehozott Részes Fél számlát.
(2) 2005. január 1-jétől kezdődően minden tagállami kibocsátásiegység-forgalmi jegyzéknek tartalmaznia kell egy üzemeltetői számlát a 15. cikk szerint létrehozott minden egyes létesítményre, és minden egyes kibocsátásiegység-forgalmi jegyzéknek tartalmaznia kell legalább egy személyi számlát a 19. cikknek megfelelően létrehozott személyekre.
(3) 2005. január 1-jétől kezdődően minden kibocsátásiegység-forgalmi jegyzéknek tartalmaznia kell egy megszüntetési számlát és egy törlési számlát a 2005-2007, illetve egy törlési számlát a 2008-2012 közötti időszakra a 12. cikk szerint létrehozva.
(4) 2008. január 1-jétől és minden további öt éves időszak első évének január 1-jétől minden egyes kibocsátásiegység-forgalmi jegyzéknek tartalmaznia kell egy megszüntetési számlát és az UNFCCC illetve a Kiotói Jegyzőkönyv alapján elfogadott vonatkozó határozatok által előírtak szerinti törlési és helyettesítési számlákat a 2008-2012 közötti időszakra és minden további öt éves időszakra, a 12. cikk szerint létrehozva.
(5) Más rendelkezés hiányában az összes számlának kibocsátási egységek és kiotói egységek tartására kell képesnek lenni.
3. SZAKASZ
Részes Fél számlák
12. cikk
A Részes Fél számlák létrehozása
(1) A tagállam és a Bizottság illetékes szerve kérelmet nyújtanak be jegyzék-kezelőikhez a 11. cikk (1), (3) és (4) bekezdésében említett számlák kibocsátásiegység-forgalmi jegyzékükben történő létrehozására vonatkozólag.
A kérelmezőnek szolgáltatnia kell a jegyzék-kezelő számára az általa indokoltan igényelt információkat. Ezekbe az információkba beletartoznak a IV. mellékletben szereplő adatok.
(2) Az (1) bekezdés szerinti kérelem kézhezvételétől vagy a kibocsátásegység-forgalmi jegyzék és a közösségi független ügyleti jegyzőkönyv közötti kommunikációs kapcsolat aktiválásától számított 10 napon belül - a későbbi időpont a mérvadó -, a jegyzék-kezelő létrehozza a kibocsátásiegység-forgalmi jegyzékben a számlát a VIII. mellékletben meghatározott számla-létrehozási folyamatnak megfelelően.
(3) Az (1) bekezdésben említett kérelmező köteles 10 napon belül közölni a jegyzék-kezelővel az (1) bekezdés szerint neki szolgáltatott adatokban bekövetkezett bármilyen változást. A jegyzék-kezelő az értesítés kézhezvételétől számított 10 napon belül aktualizálja az adatokat a VIII. mellékletben meghatározott számla-aktualizálási folyamatnak megfelelően.
(4) A jegyzék-kezelő megkövetelheti az (1) bekezdésben említett kérelmezőtől, hogy egyezzen bele az V. mellékletben meghatározott ügyekre vonatkozó feltételek teljesítésébe.
13. cikk
A Részes Fél számlák lezárása
A tagállam és a Bizottság illetékes szerve által a Részes Fél számla lezárására benyújtott kérelem kézhezvételétől számított 10 napon belül a jegyzék-kezelő lezárja a számlát a VIII. mellékletben meghatározott számla-lezárási folyamattal.
14. cikk
Értesítés
A jegyzék-kezelő köteles haladéktalanul értesíteni Részesét a Részes Fél számlák létrehozásáról vagy aktualizálásáról és Részes Fél számláinak lezárásáról.
4. SZAKASZ
Üzemeltetői számlák
15. cikk
Üzemeltetői számlák létrehozása
(1) 14 napon belül azt követően, hogy egy, korábban ilyen engedéllyel nem rendelkező létesítménynek az üzemeltetője részére kiadtak egy üvegházhatású gázok kibocsátására vonatkozó engedélyt, vagy hogy megtörtént a kibocsátásegység-forgalmi jegyzék és a közösségi független ügyleti jegyzőkönyv közötti kommunikációs kapcsolat aktiválása - a későbbi időpont a mérvadó -, az illetékes hatóságnak, vagy amennyiben az illetékes hatóság úgy kívánja, az üzemeltetőnek szolgáltatnia kell a III. mellékletben meghatározott adatokat a kibocsátásegység-forgalmi jegyzék kezelője felé.
(2) Az (1) bekezdés szerinti adatok kézhezvételétől vagy a kibocsátásegység-forgalmi jegyzék és a közösségi független ügyleti jegyzőkönyv közötti kommunikációs kapcsolat aktiválásától számított 10 napon belül - a későbbi időpont a mérvadó - a jegyzék-kezelő létrehoz egy üzemeltetői számlát a VIII. mellékletben meghatározott számla-létrehozási folyamatnak megfelelően.
(3) Az illetékes hatóság, vagy amennyiben az illetékes hatóság úgy kívánja, az üzemeltető köteles 10 napon belül közölni a jegyzék-kezelővel az (1) bekezdés szerint neki szolgáltatott adatokban bekövetkezett bármilyen változást. A jegyzék-kezelő az értesítés kézhezvételétől számított 10 napon belül aktualizálja az üzemeltető adatait a VIII. mellékletben meghatározott számla-aktualizálási folyamatnak megfelelően.
(4) A jegyzék-kezelő megkövetelheti az üzemeltetőktől, hogy egyezzenek bele az V. mellékletben meghatározott ügyekre vonatkozó feltételek teljesítésébe.
16. cikk
Kiotói egységek tartása üzemeltetői számlákon
Az üzemeltetői számlának képesnek kell lenni kiotói egységek tartására, amennyiben erre a tagállami vagy közösségi jogszabályok feljogosítják.
17. cikk
Az üzemeltetői számlák lezárása
(1) Az illetékes hatóság köteles 10 napon belül értesíteni a jegyzék-kezelőt, ha egy létesítménynek visszavonták az üvegházhatású gázok kibocsátására vonatkozó engedélyét vagy az leadásra került, s ennek eredményeképpen nem rendelkezik engedéllyel. A (2) bekezdés sérelme nélkül, a jegyzék-kezelő köteles az ilyen visszavonás vagy leadás által érintett összes üzemeltetői számlát lezárni a VIII. mellékletben meghatározott számla-lezárási folyamat szerint a visszavonás vagy leadás évét követő év június 30. napjával, ha az érintett létesítménynek a bejegyzési értéke megfelelőségi státusz tábla utolsó évében nulla vagy annál nagyobb. Ha az érintett létesítménynek a bejegyzési értéke a megfelelőségi státusz tábla utolsó évében nullánál kisebb, a jegyzék-kezelőnek azon a napon kell lezárnia a számlát, miután a bejegyzési érték nulla vagy annál nagyobb lett, vagy azon a napon, amikor az hatóság a számla lezárására utasította a jegyzék-kezelőt, nem lévén ésszerű kilátás arra, hogy a létesítmény üzemeltetője további kibocsátási egységeket ruházzon át.
(2) Amennyiben az üzemeltetői számlán, amelyet a jegyzék-kezelő az (1) bekezdésnek megfelelően le szándékozik zárni, pozitív egyenleg van, akkor a jegyzék-kezelő először felszólítja az üzemeltetőt, hogy adjon meg egy másik számlát a közösségi kibocsátásiegység-forgalmi jegyzékrendszeren belül, amelyre az ilyen kibocsátási egységek vagy kiotói egységek átruházhatók. Ha az üzemeltető nem válaszolt 60 napon belül a jegyzék-kezelő felszólítására, akkor a jegyzék-kezelőnek az egyenleget a Részes Fél számlára kell átruháznia.
18. cikk
Értesítés
A jegyzék-kezelő köteles haladéktalanul értesíteni számlabirtokost üzemeltetői számláinak létrehozásáról, aktualizálásáról vagy bezárásáról.
5. SZAKASZ
Személyi számlák
19. cikk
A személyi számlák létrehozása
(1) A személyi számla iránti kérelmet az érintett kibocsátásiegység-forgalmi jegyzék kezelőjéhez kell benyújtani.
A kérelmezőnek szolgáltatnia kell a jegyzék-kezelő számára az általa indokoltan igényelt információkat. Ezen információkba beletartoznak a IV. mellékletben szereplő adatok.
(2) Az (1) bekezdés szerinti kérelem kézhezvételétől vagy a kibocsátásegység-forgalmi jegyzék és a közösségi független ügyleti jegyzőkönyv közötti kommunikációs kapcsolat aktiválásától számított 10 napon belül - a későbbi időpont a mérvadó - a jegyzék-kezelő létrehozza kibocsátásiegység-forgalmi jegyzékében a személyi számlát a VIII. mellékletben meghatározott számla-létrehozási folyamatnak megfelelően.
A jegyzék-kezelő kibocsátásiegység-forgalmi jegyzékében legfeljebb 99 személyi számlát hozhat létre bármely személy nevében.
(3) A kérelmező köteles 10 napon belül közölni a jegyzék-kezelővel az (1) bekezdés szerint neki szolgáltatott adatokban bekövetkezett bármilyen változást. A jegyzék-kezelő az értesítés kézhezvételétől számított 10 napon belül aktualizálja az adatokat a VIII. mellékletben meghatározott számla-aktualizálási folyamatnak megfelelően.
(4) A jegyzék-kezelő megkövetelheti az (1) bekezdésben említett kérelmezőktől, hogy egyezzenek bele az V. mellékletben meghatározott ügyekre vonatkozó feltételek teljesítésébe.
20. cikk
Kiotói egységek tartása személyi számlákon
A személyi számlának képesnek kell lennie kiotói egységek tartására, amennyiben erre a tagállami vagy közösségi jogszabályok feljogosítják.
21. cikk
A személyi számlák lezárása
(1) A személyi számla lezárására vonatkozó kérelem kézhezvételétől számított 10 napon belül a jegyzék-kezelő köteles lezárni a számlát a VIII. mellékletben meghatározott számlalezárási folyamat szerint.
(2) Ha a személyi számla egyenlege nulla és 12 hónapos időszak alatt nem regisztráltak semmilyen ügyletet, akkor a jegyzék-kezelő értesíti a számlabirtokost, hogy a személyi számla 60 napon belül lezárásra kerül, kivéve, ha a jegyzék-kezelő ezen időszakon belül megkapja a számlabirtokos személyi állomány fenntartására vonatkozó kérését. Ha a jegyzék-kezelő nem kap ilyen irányú kérést a számlabirtokostól, be kell zárnia a számlát a VIII. mellékletben meghatározott számla-lezárási eljárással.
22. cikk
Értesítés
A jegyzék-kezelő köteles haladéktalanul értesíteni minden számlabirtokost személyi számlájának létrehozásáról, aktualizálásáról vagy lezárásáról.
23. cikk
Felhatalmazott képviselők
(1) Minden számlabirtokos kinevez egy elsődleges és egy másodlagos felhatalmazott képviselőt a 12., 15. és 19 cikk szerint létrehozott számláihoz. A jegyzék-kezelőhöz intézett, folyamatok elvégzésére irányuló kéréseket a felhatalmazott képviselőknek kell benyújtani a számlabirtokos nevében.
(2) A Bizottság és mindegyik tagállam lehetővé teheti a számlabirtokosoknak, hogy kibocsátásiegység-forgalmi jegyzékében egy további felhatalmazott képviselőt nevezzen meg, akinek a beleegyezése szükséges az elsődleges és másodlagos felhatalmazott képviselő beleegyezése mellett a jegyzék-kezelőjükhöz intézett, a 49. cikk (1) bekezdése, valamint az 52., 53. és 62. cikk szerinti folyamatok végrehajtására irányuló kérelemhez.
(3) Minden hitelesítő kinevez legalább egy felhatalmazott képviselőt a létesítmények éves hitelesített kibocsátásainak a hitelesített kibocsátások táblába történő bejegyzésére illetve jóváhagyására az 51. cikk (1) bekezdésének megfelelően.
(4) Minden jegyzék-kezelő és a központi tisztviselő kinevez legalább egy felhatalmazott képviselőt kibocsátásiegység-forgalmi jegyzékeiknek és a közösségi független ügyleti jegyzőkönyvnek a kezelő/tisztviselő nevében történő működtetésére és karbantartására.
6. SZAKASZ
Táblák
24. cikk
Táblák
(1) 2005. január 1-jétől kezdődően minden tagállami kibocsátásiegység-forgalmi jegyzéknek tartalmaznia kell egy hitelesített kibocsátások táblát, egy leadott kibocsátási egységek táblát és egy megfelelőségi státusz táblát.
Minden kibocsátásiegység-forgalmi jegyzék tartalmazhat más célokra szolgáló további táblákat is.
(2) A közösségi független ügyleti jegyzőkönyvnek tagállamonként tartalmaznia kell egy nemzeti kiosztási terv táblát a 2005-2007 közötti időszakra, a 2008-2012 közötti időszakra és minden további öt éves időszakra.
A közösségi független ügyleti jegyzőkönyv tartalmazhat más célokra szolgáló további táblákat is.
(3) Az egyes tagállamok tábláinak a II. mellékletben meghatározott információkat kell tartalmazni. Az üzemeltetői számláknak és a személyi számláknak a XVI. mellékletben meghatározott információkat kell tartalmazni.
A közösségi független ügyleti jegyzőkönyvben lévő nemzeti kiosztási terv táblának a XIV. mellékletben meghatározott információkat kell tartalmazni.
7. SZAKASZ
Kódok és azonosítók
25. cikk
Kódok
Minden kibocsátásiegység-forgalmi jegyzéknek tartalmaznia kell a VII. mellékletben szereplő bemeneti kódokat és a XII. mellékletben szereplő válaszkódokat a folyamatok során kicserélt adatok helyes értelmezésének biztosítása érdekében.
26. cikk
Számlaazonosító kódok és alfanumerikus azonosítók
A számlák létrehozása előtt a jegyzék-kezelőnek minden egyes számlához hozzá kell rendelni egy egyedi azonosító kódot illetve a számlabirtokos által megadott alfanumerikus azonosítót a III. illetve IV. mellékletben megadott információk részeként. Egy számla létrehozása előtt a jegyzék-kezelőnek a számlabirtokoshoz is hozzá kell rendelni egy a VI. mellékletben szereplő elemekből álló egyedi számlabirtokos-azonosító kódot.
IV. FEJEZET
ELLENŐRZÉSEK ÉS FOLYAMATOK
1. SZAKASZ
Számlák zárolása
27. cikk
Az üzemeltetői számlák zárolása
(1) Amennyiben 2006-tól kezdődően az adott év április 1-jén valamely létesítmény előző évi éves hitelesített kibocsátásai nincsenek rögzítve a hitelesített kibocsátások táblába a VIII. mellékletben meghatározott hitelesített kibocsátások rögzítési folyamatának megfelelően, úgy a jegyzék-kezelő köteles zárolni minden kibocsátási egység átruházást az üzemeltetői számláról e létesítményt illetően.
(2) Amikor az (1) bekezdésben említett létesítmény (1) bekezdésben említett évre vonatkozó éves hitelesített kibocsátásai rögzítésre kerültek a hitelesített kibocsátások táblába, a jegyzék-kezelő feloldja a számla zárolását.
(3) A jegyzék-kezelő köteles haladéktalanul értesíteni az érintett számlabirtokost és az illetékes hatóságot az üzemeltetői számlák zárolásáról és annak feloldásáról.
(4) Az (1) bekezdés nem alkalmazandó a kibocsátási egység 52. cikk szerinti leadására, illetve 60. és 61. cikk szerinti törlésére és helyettesítésére.
2. SZAKASZ
Automatikus ellenőrzések és az adategyeztetési folyamat
28. cikk
A közösségi független ügyleti jegyzőkönyv által észlelt eltérések
(1) A központi tisztviselő biztosítja, hogy a közösségi független ügyleti jegyzőkönyv elvégezze a VIII. mellékletben, a IX. mellékletben és a XI. mellékletben meghatározott automatikus ellenőrzéseket a kibocsátási egységekkel, hitelesített kibocsátásokkal, számlákkal és kiotói egységekkel kapcsolatos összes folyamatra annak biztosítására, hogy ne legyenek eltérések.
(2) Ha az (1) bekezdésben említett automatikus ellenőrzéseket eltérést találnak a VIII. melléklet, IX. melléklet és XI. melléklet szerinti folyamatoknál, a központi tisztviselő haladéktalanul tájékoztatja az érintett jegyzék-kezelőt vagy kezelőket egy automatikus válasz megküldésével, mely a VIII. mellékletben, a IX. melléklet és a XI. mellékletben meghatározott válaszkódok segítségével megadja az eltérés pontos jellegét. A kezdeményező kibocsátásiegység-forgalmi jegyzék kezelője, amikor megkap egy ilyen VIII. vagy IX. melléklet szerinti folyamatra vonatkozó válaszkódot, megszakítja a folyamatot és értesíti a közösségi független ügyleti jegyzőkönyvet. A központi tisztviselő pedig nem aktualizálja a közösségi független ügyleti jegyzőkönyvben lévő információt. Az érintett jegyzék-kezelő vagy kezelők azonnal tájékoztatják az érintett számlabirtokosokat arról, hogy a folyamatot megszakították.
29. cikk
A közösségi független ügyleti jegyzőkönyv által észlelt ellentmondások
(1) A központi tisztviselő biztosítja, hogy a közösségi független ügyleti jegyzőkönyv szabályos időközönként elindítsa a X. mellékletben meghatározott adategyeztetési folyamatot. E célból a közösségi független ügyleti jegyzőkönyv nyilvántartja a kibocsátási egységekkel, számlákkal és kiotói egységekkel kapcsolatos összes folyamatot.
E folyamat segítségével a közösségi független ügyleti jegyzőkönyv leellenőrzi, hogy az adott kibocsátásiegység-forgalmi jegyzékben lévő számlák kiotói egység és kibocsátási egység állománya azonos-e a közösségi független ügyleti jegyzőkönyvben szereplő nyilvántartásokkal.
(2) Ha az adategyeztetési folyamat során ellentmondás derült ki, a központi tisztviselő haladéktalanul tájékoztatja az érintett jegyzék-kezelőt vagy kezelőket. Ha az ellentmondás nem oldódik fel, a központi tisztviselő biztosítja, hogy a közösségi független ügyleti jegyzőkönyv ne engedje semmilyen, az ellentmondás által érintett kiotói egységekkel, számlákkal vagy kiotói egységekkel kapcsolatos, VIII. melléklet és IX. melléklet szerinti folyamat további folytatását.
30. cikk
Az UNFCCC független ügyleti jegyzőkönyv által észlelt eltérések és ellentmondások
(1) Ha az UNFCCC független ügyleti jegyzőkönyv, egy automatikus ellenőrzést követően, arról tájékoztatja az érintett jegyzék-kezelőt vagy kezelőket, hogy eltérést észlelt egy folyamatnál, a kezdeményező kibocsátásiegység-forgalmi jegyzék kezelője megszakítja a folyamatot és tájékoztatja erről az UNFCCC független ügyleti jegyzőkönyvet. Az érintett jegyzék-kezelő vagy kezelők azonnal tájékoztatják az érintett számlabirtokosokat arról, hogy a folyamatot megszakították.
(2) Ha az UNFCCC független ügyleti jegyzőkönyv ellentmondást észlelt, a központi tisztviselő biztosítja, hogy a közösségi független ügyleti jegyzőkönyv ne engedje semmilyen, a VIII. melléklet és IX. melléklet szerinti olyan folyamat további folytatását, amely valamely olyan kiotói egységgel kapcsolatos, melyre vonatkozik a korábbi ellentmondás, ugyanakkor nem tárgya az UNFCCC független ügyleti jegyzőkönyv automatikus ellenőrzéseinek.
31. cikk
Jegyzéki automatikus ellenőrzések
Az egyes folyamatok végrehajtása előtt és alatt a jegyzék-kezelő biztosítja, hogy a jegyzéken belül végrehajtásra kerüljenek a megfelelő automatikus ellenőrzések az eltérések észlelésére, hogy ezáltal a folyamatok még a közösségi független ügyleti jegyzőkönyv vagy az UNFCCC független ügyleti jegyzőkönyv által végzendő automatikus ellenőrzéseket megelőzően megszakadjanak.
3. SZAKASZ
A folyamatok végrehajtása és véglegessé válása
32. cikk
Folyamatok
Minden egyes folyamatnak követnie kell az adott folyamattípusra a VIII. mellékletben, a IX. mellékletben, a X. mellékletben és a XI. mellékletben meghatározott üzenetváltások teljes sorozatát. Minden egyes folyamatnak meg kell felelnie az UNFCCC illetve a Kiotói Jegyzőkönyv alapján kidolgozott webszolgáltatásokat leíró nyelvvel leírt formátumnak és informatikai követelményeknek.
33. cikk
Azonosító kódok
A jegyzék-kezelő minden egyes a VIII. mellékletben említett folyamathoz egy egyedi korreláció-azonosító kódot és minden egyes a IX. mellékletben említett folyamathoz egy egyedi ügylet-azonosító kódot rendel hozzá. Az ilyen azonosító kódoknak a VI. mellékletben említett elemeket kell tartalmazni.
34. cikk
A számlákkal és a hitelesített kibocsátásokkal kapcsolatos folyamatok véglegessé válása
A VIII. mellékletben említett folyamatok akkor lesznek véglegesek, amikor mindkét független ügyleti jegyzőkönyv sikeresen értesíti a kezdeményező kibocsátásiegység-forgalmi jegyzéket arról, hogy nem észleltek semmilyen eltérést a kezdeményező kibocsátásiegység-forgalmi jegyzék által küldött javaslatban.
A közösségi független ügyleti jegyzőkönyv és az UNFCCC független ügyleti jegyzőkönyv közötti kommunikációs kapcsolat létrejöttét megelőzően azonban a VIII. mellékletben említett folyamatok akkor lesznek véglegesek, amikor a közösségi független ügyleti jegyzőkönyv értesíti a kezdeményező kibocsátásiegység-forgalmi jegyzéket arról, hogy nem észlelt semmilyen eltérést a kezdeményező kibocsátásiegység-forgalmi jegyzék által küldött javaslatban.
35. cikk
Kibocsátásiegység-forgalmi jegyzékeken belüli ügyletekkel kapcsolatos folyamatok véglegessé válása
A IX. mellékletben említett folyamatok, a külső átruházási folyamat kivételével, akkor lesznek véglegesek, amikor mindkét független ügyleti jegyzőkönyv sikeresen értesíti a kezdeményező kibocsátásiegység-forgalmi jegyzéket arról, hogy nem észleltek semmilyen eltérést a kezdeményező kibocsátásiegység-forgalmi jegyzék által küldött javaslatban és a kibocsátásiegység-forgalmi jegyzék sikeres megerősítést küldött a két független ügyleti jegyzőkönyvnek arról, hogy nyilvántartásait a javaslatának megfelelően aktualizálta.
A közösségi független ügyleti jegyzőkönyv és az UNFCCC független ügyleti jegyzőkönyv közötti kommunikációs kapcsolat létrejöttét megelőzően azonban a IX. mellékletben említett folyamatok - a külső átruházási folyamat kivételével - akkor lesznek véglegesek, amikor a közösségi független ügyleti jegyzőkönyv értesíti a kezdeményező kibocsátásiegység-forgalmi jegyzéket arról, hogy nem észlelt semmilyen eltérést a kezdeményező kibocsátásiegység-forgalmi jegyzék által küldött javaslatban és a kibocsátásiegység-forgalmi jegyzék sikeres megerősítést küldött a két független ügyleti jegyzőkönyvnek arról, hogy nyilvántartásait a javaslatának megfelelően aktualizálta.
36. cikk
A külső átruházási folyamat véglegessé válása
A külső átruházási folyamat akkor válik véglegessé, amikor mindkét független ügyleti jegyzőkönyv értesíti a megszerző kibocsátásiegység-forgalmi jegyzéket, hogy nem észleltek semmilyen eltérést a kezdeményező kibocsátásiegység-forgalmi jegyzék által küldött javaslatban, a megszerző kibocsátásiegység-forgalmi jegyzék pedig sikeres megerősítést küldött a két független ügyleti jegyzőkönyvnek arról, hogy nyilvántartásait a kezdeményező kibocsátásiegység-forgalmi jegyzék javaslatának megfelelően aktualizálta.
A közösségi független ügyleti jegyzőkönyv és az UNFCCC független ügyleti jegyzőkönyv közötti kommunikációs kapcsolat létrejöttét megelőzően azonban a külső átruházási folyamat akkor lesz végleges, amikor a közösségi független ügyleti jegyzőkönyv értesíti a megszerző kibocsátásiegység-forgalmi jegyzéket arról, hogy nem észlelt semmilyen eltérést a kezdeményező kibocsátásiegység-forgalmi jegyzék által küldött javaslatban, a megszerző kibocsátásiegység-forgalmi jegyzék pedig sikeres megerősítést küldött a két független ügyleti jegyzőkönyvnek arról, hogy nyilvántartásait a kezdeményező kibocsátásiegység-forgalmi jegyzék javaslatának megfelelően aktualizálta.
37. cikk
Az egyeztetési folyamat véglegessé válása
A X. mellékletben említett egyeztetési folyamat akkor válik véglegessé, amikor egy adott időpontra és dátumra vonatkozóan a kibocsátásiegység-forgalmi jegyzékben lévő adatok és a közösségi független ügyleti jegyzőkönyvben lévő adatok közötti összes ellentmondás feloldásra került, és az egyeztetési folyamat sikeres újraindítása és befejeződése megtörtént az adott kibocsátásiegység-forgalmi jegyzéket illetően.
V. FEJEZET
ÜGYLETEK
1. SZAKASZ
Kibocsátási egységek kiosztása és kiadása a 2005-2007 közötti időszakra
38. cikk
Nemzeti kiosztási terv tábla a 2005-2007 közötti időszakra
(1) 2004. október 1-jéig minden tagállam közli a Bizottsággal nemzeti kiosztási terv tábláját, a 2003/87/EK irányelv 11. cikke szerinti határozatnak megfelelően. Amennyiben a nemzeti kiosztási terv tábla azon a Bizottsággal közölt nemzeti kiosztási terven alapul, amelyet a nem dobtak vissza a 2003/87/EK irányelv 9. cikk (3) bekezdése szerint, illetve amelyhez a Bizottság javasolt módosításokat fogadott el, úgy a Bizottság utasítja a központi tisztviselőt, hogy vezesse be a nemzeti kiosztási terv táblát a közösségi független ügyleti jegyzőkönyvbe a XIV. mellékletben meghatározott inicializálási eljárásoknak megfelelően.
(2) A tagállamok értesítik a Bizottságot a nemzeti kiosztási tervükön eszközölt bármely helyesbítésről, nemzeti kiosztási terv táblájuk megfelelő helyesbítéseivel együtt. Amennyiben a nemzeti kiosztási terv tábla helyesbítése azon a Bizottsággal közölt nemzeti kiosztási terven alapul, amelyet a nem dobtak vissza a 2003/87/EK irányelv 9. cikk (3) bekezdése szerint, illetve amelyhez a Bizottság javasolt módosításokat fogadott el, továbbá az adott helyesbítés összhangban van az adott nemzeti kiosztási tervben meghatározott metodikákkal illetve adatjavítások eredménye, úgy a Bizottság utasítja a központi tisztviselőt, hogy jegyezze be a megfelelő helyesbítést közösségi független ügyleti jegyzőkönyvben lévő nemzeti kiosztási terv táblába a XIV. mellékletben meghatározott inicializálási eljárásoknak megfelelően. Minden egyéb esetben a tagállamnak közölnie kell nemzeti kiosztási tervének helyesbítését a Bizottsággal, és ha a Bizottság nem dobja vissza ezt a helyesbítést a 2003/87/EK irányelv 9. cikkének (3) bekezdése szerinti eljárással összhangban, akkor a Bizottság utasítja a központi tisztviselőt, hogy jegyezze be a megfelelő helyesbítést közösségi független ügyleti jegyzőkönyvben lévő nemzeti kiosztási terv táblába a XIV. mellékletben meghatározott inicializálási eljárásoknak megfelelően.
(3) A jegyzék-kezelő a (2) bekezdés szerinti olyan helyesbítést követően, mely a kibocsátási egységek 39. cikk szerinti kiadása után történik és amely csökkenti a 39. cikk szerint a 2005-2007 közötti időszakra kiadott kibocsátási egységek összes mennyiségét, átruházza az illetékes hatóság által megadott számú kibocsátási egységet azokról 11. cikk (1) és (2) bekezdésben említett birtokosi számlákról, ahol a kibocsátási egységek vannak, a 2005-2007 közötti időszakhoz tartozó törlési számlára.
A helyesbítésnek a kibocsátási egységek IX. mellékletben meghatározott helyesbítési folyamatával összhangban kell történnie.
39. cikk
Kibocsátási egységek kiadása
Miután a nemzeti kiosztási terv tábla beírásra került a közösségi független ügyleti jegyzőkönyvbe és - a 38. cikk (2) bekezdéstől függően - 2005. február 28-áig, a jegyzék-kezelő kiadja a nemzeti kiosztási terv táblában szereplő kibocsátási egységek teljes mennyiségét a Részes Fél számlára.
Az ilyen kibocsátási egység-kiadásnál a jegyzék-kezelő egy a VI. mellékletben meghatározott elemekből álló egyedi egységazonosító-kódot rendel hozzá minden egyes kibocsátási egységhez.
A kibocsátási egységeket a IX. mellékletben meghatározott (2005-2007-es) kibocsátásiegység-kiadási folyamatnak megfelelően kell kiadni.
40. cikk
Kibocsátási egységek kiosztása üzemeltetőknek
A 38. cikk (2) bekezdés és a 41. cikk sérelme nélkül, a jegyzék-kezelő 2005. február 28-ával, ezt követően a 2005-2007 közötti időszakban pedig minden év február 28-ával, átruházza a Részes Fél számláról az adott üzemeltetői számlára a 39. cikk szerinti teljes kibocsátási egység mennyiség azon hányadát, amely kiosztásra került az adott létesítménynek az adott évre a nemzeti kiosztási terv tábla vonatkozó szakaszával összhangban.
Amennyiben ez a tagállam nemzeti kiosztási tervében az adott létesítményre ez elő van irányozva, a jegyzék-kezelő átruházhatja ezt a hányadot minden év valamely későbbi időpontjában.
A kibocsátási egységeket a IX. mellékletben meghatározott kibocsátásiegység-kiosztási folyamatnak megfelelően kell kiosztani.
41. cikk
Kibocsátásiegység-leadás az illetékes hatóság utasítására
Amennyiben az illetékes hatóság a 2003/87/EK irányelv 16. cikkének (1) bekezdése alapján erre utasítja, a jegyzék-kezelő leadja a 39. cikk szerinti teljes kibocsátási egység mennyiség azon hányadának egészét vagy egy részét, amely kiosztásra került az adott létesítménynek egy adott évre, bejegyezve a leadott egységek számát a leadott kibocsátási egység tábla azon rovatába, amely az adott létesítményre vonatkozik az adott évben. Ezek a leadott egységek a Részes Fél számlán maradnak.
A illetékes hatóság utasítására leadott kibocsátási egységeket a IX. mellékletben meghatározott kibocsátásiegység-kiosztási folyamatnak megfelelően kell leadni.
42. cikk
Kibocsátásiegység-kiosztás új kibocsátóknak
Amennyiben az illetékes hatóság erre utasítja, a jegyzék-kezelő átruházza a 39. cikk szerinti teljes kibocsátási egység mennyiség azon hányadát, mely a Részes Fél számlán maradt, egy új kibocsátó üzemeltetői számlájára.
A kibocsátási egységeket a IX. mellékletben meghatározott belső átruházási folyamatnak megfelelően kell átruházni.
43. cikk
Vis maior kibocsátási egységek kiadása
(1) Amennyiben az illetékes hatóság erre utasítja, a jegyzék-kezelő a Részes Fél számlára a 2003/87/EK irányelv 29. cikke alapján a Bizottság által a 2005-2007 közötti időszakra engedélyezett számú kibocsátási egységet ad ki.
A vis maior kibocsátási egységeket a IX. mellékletben meghatározott vis maior kibocsátásiegység-kiadási folyamatnak megfelelően kell kiadni.
(2) A jegyzék-kezelő bejegyzi a kiadott vis maior kibocsátási egységek darabszámát a leadott egység tábla azon rovataiba, amelyek azon létesítményekhez és évekhez tartoznak, amelyekre az engedélyt megadták.
(3) Vis maior kibocsátási egységek kiadásakor a jegyzék-kezelő egy a VI. mellékletben meghatározott elemekből álló egyedi egységazonosító-kódot rendel hozzá minden egyes ilyen vis maior kibocsátási egységhez.
2. SZAKASZ
Kibocsátási egységek kiosztása és kiadása a 2008-2012 közötti és az azt követő öt éves időszakokra
44. cikk
Nemzeti kiosztási terv tábla a 2008-2012 időszakra és az ezt követő öt éves időszakokra
(1) 2007. január 1-jéig és minden ezt követő öt éves időszak kezdetét 12 hónappal megelőző január 1-jéig minden tagállam közli a Bizottsággal nemzeti kiosztási terv tábláját, a 2003/87/EK irányelv 11. cikke szerint hozott határozatnak megfelelően. Amennyiben a nemzeti kiosztási terv tábla azon a Bizottsággal közölt nemzeti kiosztási terven alapul, amelyet a nem dobtak vissza a 2003/87/EK irányelv 9. cikk (3) bekezdése szerint, illetve amelyhez a Bizottság javasolt módosításokat fogadott el, úgy a Bizottság utasítja a központi tisztviselőt, hogy vezesse be a nemzeti kiosztási terv táblát a közösségi független ügyleti jegyzőkönyvbe a XIV. mellékletben meghatározott inicializálási eljárásoknak megfelelően.
(2) A tagállamok értesítik a Bizottságot a nemzeti kiosztási tervükön eszközölt bármely helyesbítésről, nemzeti kiosztási terv táblájuk megfelelő helyesbítéseivel együtt. Amennyiben a nemzeti kiosztási terv tábla helyesbítése azon a Bizottsággal közölt nemzeti kiosztási terven alapul, amelyet a nem dobtak vissza a 2003/87/EK irányelv 9. cikk (3) bekezdése szerint, illetve amelyhez a Bizottság javasolt módosításokat fogadott el, és ez a helyesbítés adatjavításokból származik, úgy a Bizottság utasítja a központi tisztviselőt, hogy jegyezze be a megfelelő helyesbítést közösségi független ügyleti jegyzőkönyvben lévő nemzeti kiosztási terv táblába a XIV. mellékletben meghatározott inicializálási eljárásoknak megfelelően. Minden egyéb esetben a tagállamnak közölnie kell nemzeti kiosztási tervének helyesbítését a Bizottsággal, és ha a Bizottság nem dobja vissza ezt a helyesbítést a 2003/87/EK irányelv 9. cikkének (3) bekezdése szerinti eljárással összhangban, akkor a Bizottság utasítja a központi tisztviselőt, hogy jegyezze be a megfelelő helyesbítést közösségi független ügyleti jegyzőkönyvben lévő nemzeti kiosztási terv táblába a XIV. mellékletben meghatározott inicializálási eljárásoknak megfelelően.
(3) A jegyzék-kezelő a (2) bekezdés szerinti olyan helyesbítést követően, mely a kibocsátási egységek 45. cikk szerinti kiadása után történik és amely csökkenti a 45. cikk szerint a 2008-2012 közötti időszakra vagy az azt követő öt éves időszakokra kiadott kibocsátási egységek összes mennyiségét, átalakítja az illetékes hatóság által megadott számú kibocsátási egységet KME-kké eltávolítva a kibocsátásiegység-elemet az ilyen KME-k VI. mellékletben meghatározott elemekből álló egyedi egységazonosító-kódjából.
A helyesbítésnek a kibocsátási egységek IX. mellékletben meghatározott helyesbítési folyamatával összhangban kell történnie.
45. cikk
Kibocsátási egységek kiadása
Miután a nemzeti kiosztási terv tábla beírásra került a közösségi független ügyleti jegyzőkönyvbe és - a 44. cikk (2) bekezdésétől függően - a 2008-2012 közötti időszak első évének február 28-áig és minden ezt követő ötéves időszak első évének február 28-áig, a jegyzék-kezelő kiadja a nemzeti kiosztási terv táblában szereplő kibocsátási egységek teljes mennyiségét a Részes Fél számlára úgy, hogy az adott birtokosi számlán lévő KME-k közül azonos darabszámút kibocsátási egységgé vált át.
Ez az átalakítás úgy történik, hogy minden ilyen KME a VI. mellékletben meghatározott elemekből álló egyedi egységazonosító-kódját kiegészítik a kibocsátásiegység-elemmel.
A kibocsátási egységek kiadása a 2008-2012 közötti időszakra és minden ezt követő ötéves időszakra a IX. mellékletben meghatározott (2008-2012 és további) kibocsátásiegység-kiadási folyamatnak megfelelően történik.
46. cikk
Kibocsátási egységek kiosztása üzemeltetőknek
A 44. cikk (2) bekezdése és a 47. cikk sérelme nélkül, 2008. február 28-ig és ezt követően minden év február 28-ig, a jegyzék-kezelő átruházza a Részes Fél számláról az adott üzemeltetői számlára a 45. cikk szerinti teljes kibocsátási egység mennyiség azon hányadát, amely kiosztásra került az adott létesítménynek az adott évre a nemzeti kiosztási terv tábla vonatkozó rovatával összhangban.
Amennyiben ez a tagállam nemzeti kiosztási tervében az adott létesítményre elő van irányozva, a jegyzék-kezelő átruházhatja ezt a hányadot minden év valamely későbbi időpontjában.
A kibocsátási egységeket a IX. mellékletben meghatározott kibocsátásiegység-kiosztási folyamatnak megfelelően kell kiosztani.
47. cikk
Kibocsátásiegység-leadás az illetékes hatóság utasítására
Amennyiben az illetékes hatóság a 2003/87/EK irányelv 16. cikkének (1) bekezdése alapján erre utasítja, a jegyzék-kezelő leadja a 45. cikk szerinti teljes kibocsátásiegység-mennyiség azon hányadának egészét vagy egy részét, amely kiosztásra került az adott létesítménynek egy adott évre, bejegyezve a leadott egységek számát a leadott kibocsátási egység tábla azon rovatába, amely az adott létesítményre vonatkozik az adott évben. Ezek a leadott egységek a Részes Fél számlán maradnak.
A illetékes hatóság utasítására leadott kibocsátási egységek leadása a IX. mellékletben meghatározott kibocsátásiegység-kiosztási folyamatnak megfelelően történik.
48. cikk
Kibocsátásiegység-kiosztás új kibocsátóknak
Amennyiben az illetékes hatóság erre utasítja, a jegyzék-kezelő átruházza a 45. cikk szerinti teljes kibocsátásiegység-mennyiség azon hányadát, mely a Részes Fél számlán maradt, egy új kibocsátó üzemeltetői számlájára.
A kibocsátási egységeket a IX. mellékletben meghatározott belső átruházási folyamatnak megfelelően kell átruházni.
3. SZAKASZ
Átruházások és megfelelőség
49. cikk
Kibocsátási egységek és kiotói egységek számlabirtokosok által történő átruházása
(1) Bármilyen a 11. cikk (1) és (2) bekezdésében említett birtokosi számlák közötti átruházást a jegyzék-kezelő:
a)
saját kibocsátásiegység-forgalmi jegyzékén belül, a számlabirtokos kérése szerint, a IX. mellékletben meghatározott belső átruházási folyamatnak megfelelően;
b)
kibocsátásiegység-forgalmi jegyzékek között, a számlabirtokos kérése szerint, a 2005-2007 közötti időszakra kiadott kibocsátási egységeket illetően a IX. mellékletben meghatározott (2005-2007-es) külső átruházási folyamatnak megfelelően; és
c)
kibocsátásiegység-forgalmi jegyzékek között, a számlabirtokos kérése szerint, a 2008-2012 közötti időszakra és az utána következő ötéves időszakokra kiadott kibocsátási egységeket és kiotói egységeket illetően a IX. mellékletben meghatározott (2008-2012 és tovább) külső átruházási folyamatnak megfelelően.
hajtja végre.
(2) Kibocsátási egységeket egy kibocsátásiegység-forgalmi jegyzékben szereplő számláról csak egy harmadik országbeli jegyzékben szereplő vagy a TFM-jegyzékben szereplő számlára szabad átruházni, illetve csak egy harmadik országbeli jegyzékben szereplő vagy a TFM-jegyzékben szereplő számláról szabad egy kibocsátásiegység-forgalmi jegyzékben szereplő számlának megszereznie, amennyiben megállapodást kötöttek a 2003/87/EK irányelv 25. cikkének (1) bekezdése szerint és az ilyen átruházások összhangban vannak a Bizottság által a 2003/87/EK irányelv 25. cikk (2) bekezdése szerint készített megállapodásnak a kibocsátási egység kölcsönös elismeréséről szóló bármely rendelkezésével.
50. cikk
Megfelelőség és kötelezettségvállalási időszaki tartalék
(1) Egy tagállam addig nem ruházhat át vagy szerezhet meg KCsE-ket illetve KME-ket, illetve nem használhat fel IKCs-ket, amíg nem telt el 16 hónap a jelentésének a 280/2004/EK határozat 7. cikke (1) bekezdésének megfelelő benyújtásától számítva, kivéve, ha az UNFCCC titkársága értesítette az adott tagállamot, hogy a megfelelőségi eljárások nem fognak megkezdődni.
A 280/2004/EK határozat 8. cikkének értelmében, ha az UNFCCC titkársága arról értesít egy tagállamot, hogy nem felel meg a követelményeknek, hogy KCsE-ket illetve KME-ket ruházhasson át vagy szerezhessen meg, illetve IKCs-ket használhasson fel, a tagállam illetékes szerve értesíti a jegyzék-kezelőt, hogy ne indítson ilyen megfelelőséget igénylő ügyleteket.
(2) Amikor - 2008. január 1-jétől kezdődően - egy tagállamban a Részes Fél számlák, üzemeltetői számlák, személyi számlák és megszüntetési számlák adott öt éves időszakra érvényes KCsE-, IKCs-, KME- és ETE-állományai megközelítik a kötelezettségvállalási időszaki tartalék - a tagállam kibocsátható mennyiségének 90 %-a, vagy utolsó felülvizsgált nyilvántartása ötszörösének 100 %-a, a kettő közül az alacsonyabb érték a mérvadó - megszegését, a Bizottság értesíti az adott tagállamot.
4. SZAKASZ
Hitelesített kibocsátások
51. cikk
Létesítmények hitelesített kibocsátásai
(1) A hitelesítő, amikor egy létesítmény előző évi kibocsátásairól szóló üzemeltetői jelentés hitelesítése során a 2003/87/EK irányelv V. melléklete értelmében a tagállam által megállapított részletes követelmények alapján a jelentést kielégítőnek találta, az adott létesítmény adott évi éves hitelesített kibocsátásait bejegyzi illetve jóváhagyja a hitelesített kibocsátások táblának az adott létesítmény adott évre vonatkozó rovatába a VIII. melléklet szerint meghatározott, a hitelesített kibocsátásra vonatkozó aktualizálási folyamatnak megfelelően.
(2) Az illetékes hatóság utasíthatja a jegyzék-kezelőt, hogy egy korábbi évre helyesbítse valamely létesítmény adott évi hitelesített kibocsátásait a 2003/87/EK irányelv V. melléklete értelmében a tagállam által megállapított részletes követelményeknek való megfelelőség biztosítása érdekében úgy, hogy az adott létesítmény adott évre vonatkozó helyesbített éves hitelesített kibocsátásait jegyzi be a hitelesített kibocsátások táblának az adott létesítmény adott évre vonatkozó rovatába a VIII. melléklet szerint meghatározott, a hitelesített kibocsátásra vonatkozó aktualizálási folyamatnak megfelelően.
5. SZAKASZ
Kibocsátási egységek leadása
52. cikk
Kibocsátási egységek leadása
Az üzemeltetők úgy adják le a kibocsátási egységeket, hogy felkérik - illetve, ha a tagállam rendelkezései ezt előírják, kötelező felkérniük - a jegyzék-kezelőt, hogy:
a)
a megadott évre vonatkozó megadott számú kibocsátási egységet az adott kibocsátásiegység-forgalmi jegyzék érintett üzemeltetői számlájáról ruházza át annak Részes Fél számlájára;
b)
jegyezze be az átruházott kibocsátási egységek számát a leadott kibocsátási egység táblának az adott létesítmény adott évre vonatkozó rovatába.
Az átruházás és a bejegyzés a IX. mellékletben meghatározott kibocsátásiegység-leadási folyamatnak megfelelően történik.
53. cikk
Az IKCs-k és KCsE-k felhasználása
Az IKCs-k és KCsE-k üzemeltető részéről történő felhasználása a 2003/87/EK irányelv 11. cikke a. pontjával összhangban egy létesítmény vonatkozásában úgy történik, hogy az üzemeltető felkéri a jegyzék-kezelőt, hogy:
a)
ruházza át a megadott évre vonatkozó megadott számú IKCs-t vagy KCsE-t az adott kibocsátásiegység-forgalmi jegyzék érintett üzemeltetői számlájáról annak Részes Fél számlájára;
b)
jegyezze be az átruházott IKCs-k és KCsE-k számát a leadott kibocsátási egység táblának az adott létesítmény adott évre vonatkozó rovatába.
2008. január 1-jétől kezdődően a jegyzék-kezelő IKCs-k és KCsE-k felhasználására vonatkozó kérelmeket csak az adott kezelő tagállama által annak nemzeti kiosztási tervében az adott időszakra és az egyes létesítményekre meghatározott százalékos kiosztási mértékig fogad el.
Az átruházás és a bejegyzés a IX. mellékletben meghatározott kibocsátásiegység-leadási folyamatnak megfelelően történik.
54. cikk
Vis maior kibocsátási egységek leadása
A vis maior kibocsátási egységek 43. cikkel összhangban történő kiadása képezi ezen vis maior kibocsátási egységek leadását.
55. cikk
Megfelelőségi státusz számadatok
Amikor bejegyzést végez a leadott kibocsátásiegység-táblának vagy a hitelesített kibocsátások táblának egy létesítményre vonatkozó rovatába, a jegyzék-kezelő:
a)
a 2005., 2006. és 2007. év folyamán meghatározza a megfelelőségi státusz számadatot az adott létesítményre és minden évre vonatkozólag, úgy, hogy kiszámítja a 2005. évtől kezdődően a tárgyévig bezárólag a leadott kibocsátási egységek összegét és levonja ebből a 2005. évtől kezdődően a tárgyévig bezárólag a hitelesített kibocsátások összegét;
b)
a 2008. év és az azt követő évek folyamán meghatározza a megfelelőségi státusz számadatot az adott létesítményre és minden évre vonatkozólag, úgy, hogy kiszámítja a 2008. évtől kezdődően a tárgyévig bezárólag a leadott kibocsátási egységek összegét és levonja ebből a 2008. évtől kezdődően a tárgyévig bezárólag a hitelesített kibocsátások összegét, és hozzáad egy helyesbítő tényezőt. A helyesbítő tényező értéke nulla, ha a 2007-es számadat nagyobb nullánál, de megmarad 2007-es számadatként, ha a 2007-es számadat nulla vagy nullánál kisebb.
56. cikk
Bejegyzések a megfelelőségi státusz táblába
(1) A jegyzékkezelő minden évre vonatkozólag bejegyzi a létesítmény 55. cikk szerint kiszámított megfelelőségi státusz számadatát megfelelőségi státusz táblának az adott létesítményre vonatkozó rovatába.
(2) 2006. május 1-jén és azt követően minden év május 1-jén a jegyzék-kezelő közli a megfelelőségi státusz táblát az illetékes hatósággal. Emellett a jegyzék-kezelő a megfelelőségi státusz tábla korábbi évi bejegyzéseinek minden változását közli az illetékes hatósággal.
57. cikk
Bejegyzések a hitelesített kibocsátások táblába
Amennyiben 2006. május 1-jén és azt követően minden év május 1-jén egy adott létesítményre egy korábbi évre vonatkozólag nincsen bejegyezve semmilyen hitelesített kibocsátás a hitelesített kibocsátások táblába, úgy nem szabad semmilyen olyan a 2003/87/EK irányelv 16. cikk (1) bekezdése alapján meghatározott helyettesítő kibocsátási számadatot bejegyezni a hitelesített kibocsátások táblába, amelynek kiszámítása nem a 2003/87/EK irányelv V. melléklete értelmében a tagállam által megállapított részletes követelményeknek megfelelően történt.
6. SZAKASZ
Törlés és megszüntetés
58. cikk
A 2005-2007 közötti időszakra szóló leadott és vis maior kibocsátási egységek törlése és megszüntetése
2006., 2007. és 2008. június 30-án a jegyzék-kezelő törli az 52., 53. és 54. cikk alapján a Részes Fél számlán lévő kibocsátási egységek, IKCs-k és vis maior kibocsátási egységek bizonyos számát. A kibocsátási egységek, IKCs-k és vis maior kibocsátási egységek törlendő száma egyenlő a 2005. január 1. és 2006. június 30. közötti, a 2006. június 30., a 2007. június 30. közötti, valamint a 2007. június 30. és 2008. június 30. közötti időszakokra vonatkozólag a leadott kibocsátásiegység-táblába bejegyzett leadott kibocsátási egységek teljes számával.
A törlés úgy történik, hogy a IKCs-ket - a 2003/87/EK irányelv 11. cikke a. pontjának (3) bekezdésében említett projektekből származó IKCs-k kivételével - átruházzák a Részes Fél számláról a 2008-2012 időszakra szóló törlési számlára, a kibocsátási egységeket és vis maior kibocsátási egységeket pedig a Részes Fél számláról a 2005-2007 közötti időszakra szóló megszüntetési számlára, a IX. mellékletben meghatározott (2005-2007-es) megszüntetési folyamatnak megfelelően.
59. cikk
A 2008-2012-es időszakra és az azt követő időszakokra szóló leadott kibocsátási egységek törlése és megszüntetése
2009. június 30-án és azt követően minden év június 30-án, a jegyzék-kezelő törli a 2008-2012 időszakra és az ezt követő öt éves időszakokra leadott kibocsátási egységeket, a IX. mellékletben meghatározott (2008-2012 és további) megszüntetési eljárásnak megfelelően, úgy, hogy:
a)
az adott ötéves időszakra kiadott és a Részes Fél számlán lévő annyi kibocsátási egységet, amennyi az 52. cikk szerint leadott kibocsátási egységek azon teljes számával egyenlő, amelyek a leadott kibocsátásiegység-táblába 2008. január 1-je óta 2009. június 30-ig és az előző év június 30-ától a rákövetkező évek június 30-áig bejegyzésre kerültek, KME-kké alakítja át eltávolítva az ilyen KME VI. mellékletben meghatározott elemekből álló egyedi egységazonosító-kódjából a kibocsátásiegység-elemet; és
b)
az illetékes hatóság által megadott típusú kiotói egységekből - a 2003/87/EK irányelv 11 cikke a. pontjának (3) bekezdésében említett projektekből származó IKCs-k kivételével - annyit ruház át a Részes Fél számláról az adott időszakra vonatkozó megszüntetési számlára, amennyi az 52. és 53. cikk szerint leadott kibocsátási egységek azon teljes számával egyenlő, amelyek a leadott kibocsátásiegység-táblába 2008. január 1-jeóta 2009. június 30-ig és az előző év június 30-ától a rákövetkező évek június 30-áig bejegyzésre kerültek.
7. SZAKASZ
Törlés és helyettesítés
60. cikk
A 2005-2007 közötti időszakra kiadott kibocsátási egységek törlése és helyettesítése
2008. május 1-jén minden jegyzék-kezelő törli, és ha az illetékes hatóság erre utasítja, helyettesíti a kibocsátásiegység-forgalmi jegyzékében szereplő kibocsátási egységeket a IX. mellékletben meghatározott kibocsátásiegység-törlési és -helyettesítési folyamatnak megfelelően úgy, hogy:
a)
a 2005-2007 közötti időszakra kiadott kibocsátási egységek száma és az 52. és 54. cikk szerint az előző év június 30-a óta leadott kibocsátási egységek száma közötti különbséggel egyenlő számú kibocsátási egységet ruház át a 11. cikk (1) és (2) bekezdésében említett birtokosi számlákról a 2005-2007 közötti időszakhoz tartozó törlési számlára;
b)
ha az illetékes hatóság erre utasítja, az illetékes hatóság által megadott számú helyettesítési egységet ad ki megegyező számú 2008-2012 időszakra szóló, a Részes Fél számlán lévő KME-nek kibocsátási egységgé történő átalakításával, kibocsátásiegység-elemmel egészítve ki az ilyen KME-k VI. mellékletben meghatározott elemekből álló egységazonosító kódját;
c)
a b) pontban említett ilyen helyettesítő egységeket ruház át a Részes Fél számláról az illetékes hatóság által megadott olyan üzemeltetői és személyi számlákra, amelyekről az a) pont szerint kibocsátásiegység-átruházás történt.
61. cikk
A 2008-2012 és az azt követő időszakokra kiadott kibocsátási egységek törlése és helyettesítése
2013. május 1-jén és minden következő öt éves időszak első évének május 1-jén minden jegyzék-kezelő törli és helyettesíti a kibocsátásiegység-forgalmi jegyzékében szereplő kibocsátási egységeket a IX. mellékletben meghatározott kibocsátásiegység-törlési és helyettesítési folyamatnak megfelelően úgy, hogy:
a)
az előző öt éves időszakra kiadott összes kibocsátási egységet átruházza üzemeltetői és személyi számláikról a Részes Fél számlára;
b)
az előző öt éves időszakra kiadott kibocsátási egységek száma és az 52. cikk alapján az előző év június 30-a óta leadott kibocsátási egységek száma közötti különbséggel egyenlő számú kibocsátási egységet KME-kké alakítja át, eltávolítva az ilyen KME-k VI. mellékletben meghatározott elemekből álló egyedi egységazonosító-kódjából a kibocsátásiegység-elemet;
c)
ugyanennyi helyettesítési egységet ad ki az aktuális időszakra szóló, a Részes Fél számlán lévő KME-nek kibocsátási egységgé történő átalakításával, kibocsátásiegység-elemmel egészítve ki az ilyen KME-k VI. mellékletben meghatározott elemekből álló egységazonosító kódját;
d)
a c) pont szerint az aktuális időszakra szólóan kiadott kibocsátási egységekből az a) pont szerinti számlákról átruházott kibocsátásiegység-számmal megegyező számú kibocsátási egységet ruház át a Részes Fél számláról azokra az üzemeltetői és személyi számlákra, amelyekről kibocsátási egységeket ruháztak át az a) pont szerint.
8. SZAKASZ
Önkéntes törlés és megszüntetés
62. cikk
Kiotói egységek önkéntes törlése
(1) A jegyzék-kezelő végrehajtja a számlabirtokosnak a 2003/87/EK irányelv 12. cikk (4) bekezdésén alapuló kérését, miszerint önkéntesen törölni kíván kibocsátási egységeket vagy kiotói egységeket bármelyik számlájáról. A kibocsátási egységeke illetve kiotói egységek törlése a (2) és (3) bekezdéseknek megfelelően történik.
(2) A 2005-2007 közötti időszakra kiadott kibocsátási egységek esetén a jegyzék-kezelő a számlabirtokos által megadott számú kibocsátási egységet annak számlájáról átruházza a 2005-2007 közötti időszakhoz tartozó törlési számlára a IX. mellékletben meghatározott (2005-2007-es) kibocsátásiegység-törlési folyamatnak megfelelően.
(3) A 2008-2012 közötti időszakra és az utána következő ötéves időszakokra kiadott kibocsátási egységek és kiotói egységek esetén a jegyzék-kezelő a számlabirtokos által megadott számú kibocsátási vagy kiotói egységet annak számlájáról átruházza a 2008-2012 közötti időszakra és az utána következő ötéves időszakokra szóló megfelelő törlési számlára a IX. mellékletben meghatározott (2008-2012 és tovább) kibocsátásiegység-törlési folyamatnak megfelelően.
(4) A törlési számlákon lévő kibocsátási és kiotói egységeket nem lehet átruházni a kibocsátásiegység-forgalmi jegyzékrendszerben található semmilyen más számlára, sem a TFM-jegyzékben vagy harmadik országbeli jegyzékben lévő számlára.
63. cikk
Kiotói egységek megszüntetése
(1) A tagállam illetékes szervének utasítására a jegyzék-kezelő a szerv által megadott mennyiségű és típusú - az 59. cikk alapján még meg nem szüntetett - kiotói egységet ruház át kibocsátásiegység-forgalmi jegyzékében a Részes Fél számláról a megfelelő megszüntetési számlára a IX. mellékletben meghatározott (2008-2012 és tovább) megszüntetési folyamatnak megfelelően.
(2) Az üzemeltetők illetve személyek nem ruházhatnak át kibocsátási egységeket üzemeltetői illetve személyi számlájukról a megszüntetési számlára.
(3) A megszüntetési számlán lévő kiotói egységeket nem lehet átruházni a kibocsátásiegység-forgalmi jegyzékrendszerben található semmilyen más számlára, sem a TFM-jegyzékben vagy harmadik országbeli jegyzékben lévő számlára.
VI. FEJEZET
BIZTONSÁGI ELŐÍRÁSOK, HITELESÍTÉSI ÉS HOZZÁFÉRÉSI JOGOSULTSÁGOK
64. cikk
Biztonsági előírások
(1) Minden kibocsátásiegység-forgalmi jegyzéknek meg kell felelni a XV. mellékletben meghatározott biztonsági feltételeknek.
(2) A közösségi független ügyleti jegyzőkönyvnek meg kell felelni a XV. mellékletben meghatározott biztonsági feltételek.
65. cikk
Hitelesítés
A tagállamok és a Közösség az UNFCCC titkársága, vagy az általa kijelölt szerv által kiadott digitális igazolást használják kibocsátásiegység-forgalmi jegyzékeik és a közösségi független ügyleti jegyzőkönyvnek az UNFCCC független ügyleti jegyzőkönyvnél történő bejelentkezési hitelesítésére.
Azonban 2005. január 1-jétől mindaddig, amíg nem jött létre a kommunikációs kapcsolat a közösségi független ügyleti jegyzőkönyv és az UNFCCC független ügyleti jegyzőkönyv között, az egyes kibocsátásiegység-forgalmi jegyzékek és a közösségi független ügyleti jegyzőkönyv azonosságának hitelesítése a XV. mellékletben megadott digitális igazolások, felhasználónevek és jelszavak segítségével történik. A Bizottság vagy az általa kijelölt testület jár el igazoló hatóságként valamennyi digitális igazolást illetően, és osztja ki a felhasználóneveket és jelszavakat.
66. cikk
Hozzáférés a kibocsátásiegység-forgalmi jegyzékekhez
(1) A felhatalmazott képviselő egy kibocsátásiegység-forgalmi jegyzéken belül csak azokhoz a számlákhoz férhet hozzá, amelyekhez való hozzáféréshez fel van jogosítva, illetve olyan folyamatok megindítását kérheti, amelyek kérésére a 23. cikk alapján fel van jogosítva. A hozzáférés vagy a kérések az adott kibocsátásiegység-forgalmi jegyzék weboldalának biztonságos területén történnek.
A jegyzék-kezelő minden felhatalmazott képviselőnek kiad egy felhasználónevet és jelszót azoknak a számláknak és folyamatoknak az engedélyezett hozzáférési szintjével, amelyekhez jogosultsága van. A jegyzék-kezelők belátásuktól függően további biztonsági követelményeket alkalmazhatnak, amennyiben azok összeegyeztethetők e rendelet rendelkezéseivel.
(2) A jegyzék-kezelő joggal feltételezheti, hogy egy felhasználó, aki megfelelő felhasználónévvel és jelszóval lépett be, az adott felhasználónév és jelszó alatt regisztrált felhatalmazott képviselő, mindaddig, amíg a felhatalmazott képviselő azt nem közli a jegyzék-kezelővel, hogy jelszavának biztonságossága megkérdőjeleződött és jelszócserét kér. A jegyzék-kezelő azonnal kiadja a csere-jelszót.
(3) A jegyzék-kezelő biztosítja, hogy a kibocsátásiegység-forgalmi jegyzék weboldalának biztonságos területe bármely számítógépről bármely széles körben használatos internetes böngészővel elérhető legyen. A felhatalmazott képviselők és a kibocsátásiegység-forgalmi jegyzék weboldalának biztonságos területe közötti kommunikációt a XV. mellékletben szereplő biztonsági előírásoknak megfelelően kódolni kell.
(4) A jegyzék-kezelő megteszi a szükséges lépéseket annak biztosítására, hogy ne történhessék engedély nélküli hozzáférés a kibocsátásiegység-forgalmi jegyzék weboldalának biztonságos területéhez.
67. cikk
Számlákhoz való hozzáférés felfüggesztése
(1) A központi tisztviselő és minden egyes jegyzékkezelő felfüggesztheti egy felhatalmazott képviselő olyan számlákhoz vagy folyamatokhoz szolgáló jelszavát, melyekhez különben hozzáférhetne, ha a felhatalmazott képviselő megtette az alábbiakat, vagy az adott kezelőnek alapos oka van azt feltételezni, hogy a felhatalmazott képviselő:
a)
megkísérelte a hozzáférést olyan számlákhoz vagy folyamatokhoz, melyekre nincs feljogosítva;
b)
ismételten megpróbálkozott egy számlához vagy folyamathoz hozzáférni nem-megfelelő felhasználónév és jelszó segítségével; vagy
c)
megkísérelte vagy megkísérli a kibocsátásiegység-forgalmi jegyzék vagy a jegyzékrendszer biztonságát aláásni.
(2) Amennyiben a hozzáférés valamely üzemeltetői számlához az (1) bekezdés vagy a 69. cikk alapján felfüggesztésre került, akkor 2006-tól kezdődően minden év április 28. és április 30. között - a számlabirtokos kérésére és azt követően, hogy felhatalmazott képviselője kellő bizonyítékok segítségével igazolta személyazonosságát - a jegyzék-kezelő leadja kibocsátási egységek számát és felhasználja a számlabirtokos által megadott IKCs-k és KCsE-k számát az 52. és az 53. cikkben és a IX. mellékletben meghatározott kibocsátásiegység-leadási folyamatnak megfelelően.
VII. FEJEZET
INFORMÁCIÓK RENDELKEZÉSRE ÁLLÁSA ÉS MEGBÍZHATÓSÁGA
68. cikk
A kibocsátásiegység-forgalmi jegyzékek és a közösségi független ügyleti jegyzőkönyv rendelkezésre állása és megbízhatósága
A központi tisztviselő és minden jegyzék-kezelő megteszi az ésszerű lépéseket annak biztosítására, hogy:
a)
a kibocsátásiegység-forgalmi jegyzék a számlabirtokos általi hozzáférésre a hét 7 napján, napi 24 órában rendelkezésre álljon, továbbá, hogy a kibocsátásegység-forgalmi jegyzék és a közösségi független ügyleti jegyzőkönyv közötti kommunikációs kapcsolat a hét 7 napján, napi 24 órában fennálljon, biztonsági másolat hardvert és szoftvert biztosítva az elsődleges hardver és szoftver működésében fellépő hibák esetére;
b)
a kibocsátásiegység-forgalmi jegyzék és a közösségi független ügyleti jegyzőkönyv azonnal válaszoljon a számlabirtokosok kéréseire.
A központi tisztviselő és a jegyzék-kezelők biztosítják, hogy a kibocsátásiegység-forgalmi jegyzék és a közösségi független ügyleti jegyzőkönyv nagy teljesítményű rendszereket és eljárásokat tartalmazzon az adatok megőrzésére és az adatok és műveletek azonnali visszaállítására károsodás esetében.
A központi tisztviselő és a jegyzék-kezelők minimális szinten tartja a kibocsátásiegység-forgalmi jegyzék és a közösségi független ügyleti jegyzőkönyv üzemszüneteit.
69. cikk
Hozzáférés felfüggesztése
A központi tisztviselő felfüggesztheti a hozzáférést a közösségi független ügyleti jegyzőkönyvhöz, a jegyzék-kezelő pedig felfüggesztheti a hozzáférést kibocsátásiegység-forgalmi jegyzékéhez, a közösségi független ügyleti jegyzőkönyv vagy valamely jegyzék biztonságának olyan megsértése esetén, mely a közösségi független ügyleti jegyzőkönyv vagy a jegyzék vagy a jegyzékrendszer épségét fenyegeti és a 68. cikk szerinti biztonsági másolati eszközök hasonlóan fenyegetve vannak.
70. cikk
Értesítés a hozzáférés-felfüggesztésről
(1) A közösségi független ügyleti jegyzőkönyv biztonságának olyan megsértése esetén, amely a hozzáférés felfüggesztéséhez vezethet, a központi tisztviselő azonnal értesíti a jegyzék-kezelőket a kibocsátásiegység-forgalmi jegyzékeket fenyegető veszélyekről.
(2) Egy kibocsátásiegység-forgalmi jegyzék biztonságának olyan megsértése esetén, amely a hozzáférés felfüggesztéséhez vezethet, az érintett jegyzék-kezelő azonnal értesíti a központi tisztviselőt, aki aztán azonnal tájékoztatja a többi jegyzék-kezelőt a kibocsátásiegység-forgalmi jegyzékeket fenyegető veszélyekről.
(3) Ha egy jegyzék-kezelő úgy látja, hogy fel kell függeszteni a hozzáférést akár a kibocsátásiegység-forgalmi jegyzék számláihoz, akár egyéb műveleteihez, akkor az összes érintett számlabirtokosnak és hitelesítőnek, a központi tisztviselőnek és a többi jegyzék-kezelőnek előzetes értesítést küld a felfüggesztésről, valamilyen ésszerűen megvalósítható módon.
(4) Ha központi tisztviselő úgy látja, hogy fel kell függeszteni a hozzáférést a közösségi független ügyleti jegyzőkönyv műveleteihez, akkor az összes jegyzék-kezelőnek előzetes értesítést küld a felfüggesztésről, valamilyen ésszerűen megvalósítható módon.
(5) A (3) és (4) bekezdésben említett értesítések tartalmazzák a felfüggesztés várható időtartamát és jól láthatóan kiírásra kerülnek a kibocsátásiegység-forgalmi jegyzék weboldalának nyilvános területén vagy a közösségi független ügyleti jegyzőkönyv weboldalának nyilvános területén.
71. cikk
Az egyes kibocsátásiegység-forgalmi jegyzékek és a közösségi független ügyleti jegyzőkönyv tesztelési területe
(1) Minden jegyzék-kezelő létrehoz egy tesztelési területet, amelyen belül a jegyzék új változatait vagy kiadásait lehet tesztelni a XIII. mellékletben meghatározott tesztelési eljárásokkal annak biztosítására, hogy:
a)
a jegyzékek új változatainak vagy kiadásainak tesztelési eljárásai anélkül legyenek elvégezhetők, hogy a számlabirtokosok számára csökkenne azon jegyzék új változatainak vagy kiadásainak elérhetősége, amelynek kommunikációs kapcsolata van a közösségi független ügyleti jegyzőkönyvvel vagy az UNFCCC független ügyleti jegyzőkönyvvel; és
b)
egy jegyzék új változata vagy kiadása és a közösségi független ügyleti jegyzőkönyv vagy az UNFCCC független ügyleti jegyzőkönyv közötti kommunikációs kapcsolat a számlabirtokosok minimális zavarása mellett jöjjön létre és lépjen működésbe.
(2) A központi tisztviselő létrehoz egy tesztelési területet az (1) bekezdésben említett tesztelési eljárások lehetővé tételére.
(3) A jegyzék-kezelők és a központi tisztviselő biztosítják, hogy tesztelési területük hardverje és szoftverje olyan módon működjék, amely jellemző a 68. cikkben említett elsődleges hardver és szoftver teljesítőképességére.
72. cikk
Változások kezelése
(1) A központi tisztviselő koordinálja a jegyzék-kezelőkel és az UNFCCC titkárságával e rendelet minden olyan módosításának előkészítését és végrehajtását, amely változtatásokat eredményez a jegyzékrendszer funkcionális és technikai specifikációiban ezen változtatások végrehajtását megelőzően.
(2) Amennyiben ezeknek a módosításoknak az eredményeképpen a kibocsátásiegység-forgalmi jegyzék új változata vagy kiadása válik szükségessé, akkor minden jegyzék-kezelőnek először sikeresen el kell végeznie a XIII. mellékletben meghatározott tesztelési eljárásokat, mielőtt az adott kibocsátásiegység-forgalmi jegyzék új változata vagy kiadása és a közösségi független ügyleti jegyzőkönyv illetve az UNFCCC független ügyleti jegyzőkönyv közötti kommunikációs kapcsolat létrehozásra és aktiválásra kerülne.
(3) Minden jegyzék-kezelő folyamatosan nyomon követi jegyzékének rendelkezésre állását, megbízhatóságát és hatékonyságát egy olyan teljesítményszint biztosítása érdekében, amely megfelel e rendelet követelményeinek. Ha e nyomon követés vagy a kommunikációs kapcsolat 6. cikk (3) bekezdése alapján történt felfüggesztésének eredményeképpen a kibocsátásiegység-forgalmi jegyzék új változata vagy kiadása válik szükségessé, akkor minden jegyzék-kezelőnek először sikeresen el kell végeznie a XIII. mellékletben meghatározott tesztelési eljárásokat, mielőtt az adott kibocsátásiegység-forgalmi jegyzék új változata vagy kiadása és a közösségi független ügyleti jegyzőkönyv illetve az UNFCCC független ügyleti jegyzőkönyv közötti kommunikációs kapcsolat létrehozásra és aktiválásra kerülne.
VIII. FEJEZET
NYILVÁNTARTÁSOK ÉS DÍJAK
73. cikk
Nyilvántartások
(1) A központi tisztviselő és minden jegyzék-kezelő a III. mellékletben, a IV. mellékletben, a VIII. mellékletben, a IX. mellékletben, a X. mellékletben és a XI. mellékletben meghatározott folyamatokkal és számlabirtokosokkal kapcsolatos nyilvántartásokat 15 évig vagy addig tárolja, amíg az ezekkel kapcsolatos összes végrehajtási kérdés meg nem oldódott, azzal, hogy a kettő közül a későbbi időpont a mérvadó.
(2) A nyilvántartásokat az UNFCCC illetve a Kiotói Jegyzőkönyv alapján kidolgozott adatnaplózási szabványok szerint kell tárolni.
74. cikk
Díjak
A jegyzék-kezelők által a számlabirtokosokra terhelt díjaknak méltányosnak kell lenni és azokat egyértelműen meg kell jeleníteni az adott kibocsátásiegység-forgalmi jegyzék weboldalának nyilvános területén. A jegyzék-kezelők a Közösségen belüli számlabirtokosok telephelye alapján nem szabhatnak meg eltérő díjakat.
Jegyzék-kezelők nem terhelhetik meg díjjal a számlabirtokosokat a 49. cikk, az 52-54. cikk és az 58-63 cikk szerinti kibocsátásiegység-ügyletek miatt.
IX. FEJEZET
ZÁRÓ RENDELKEZÉSEK
75. cikk
Hatálybalépés
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. december 21. -én.

Labels: 12
3
15
20